《中秋夜中秋堂对月》
明代·金大舆

金素动四野，佳气集林塘。
中天圆景来，冉冉扬清光。
芳池含微波，流萤曜中堂。
良觌侈高会，促席飞华觞。
楚舞振鼍鼓，吴歈定空桑。
丝竹间哀响，云霞乍低昂。
人生宇宙中，欢宴不可常。
名园秀且丽，秋夜清且长。
醉歌淹永夕，清光未遽央。

作者简介：明应天府江宁人，字子坤。诸生。有文名，落拓不第，亦不事生产。南都贵人求访，辄避去不答。有《子坤集》。